
REPUBLIKA HRVATSKA
TRGOVAČKI SUD U SPLITU
21000 SPLIT



REPUBLIKA HRVATSKA
RJEŠENJE


Trgovački sud u Splitu, po stečajnom sucu Katarini Franković u stečajnom postupku nad dužnikom KURTELINOVI DVORI d.o.o., Marina 0, 21222 Marina, OIB: 83133503595, dana 01. kolovoza 2018.g. 

r i j e š i o    j e


I. 	Nalaže se ŽELJKO RADIĆ, Austrija,  1010 WIEN, GOLSDORFGASSE 2/2/  29, OIB: 39395789206, osobi ovlaštenoj za zastupanje dužnika po zakonu KURTELINOVI DVORI d.o.o., Marina 0, 21222 Marina, OIB: 83133503595, da u roku od 8 (osam) dana od dana dostave ovog rješenja uplate iznos predujma od 1.000,00 (tisuću) kuna u Fond za namirenje troškova stečajnog postupka na račun Trgovačkog suda u Splitu broj HR1623900011300000664, poziv na broj 10-2492017, i izvornu potvrdu o uplati dostavi ovom sudu pozivom na gornji poslovni broj u istom roku.

II. 	Ako obveznik plaćanja predujma iz točke I. ovog rješenja ne plati predujam u ostavljenom roku ili o tome bez odgađanja ne obavijesti sud, sud će u daljnjem roku od 8 (osam) dana na ovo rješenje staviti potvrdu o ovršnosti i istog dostaviti Financijskoj agenciji radi izravne naplate predujma provedbom ovrhe na novčanim sredstvima obveznika plaćanja predujma, u skladu s odredbama zakona koji uređuje provedbu ovrhe na novčanim sredstvima.

III.	Nalaže se Financijskoj agenciji da provede ovrhu pljenidbom i prijenosom sredstava obveznika plaćanja predujma na svim njegovim računima i oročenim novčanim sredstvima kod svih banaka kod kojih obveznik ima račune koji se vode pod njegovim osobnim identifikacijskim brojem.

IV.	Nalaže se Financijskoj agenciji izdati nalog bankama kod kojih obveznik plaćanja predujma vodi svoje račune ili ima oročena novčana sredstva da provede ovo rješenje u visini potrebnoj za izvršenje i da novčani iznos cjelokupnog iznosa predujma prenese na račun Trgovačkog suda u Splitu broj HR1623900011300000664, poziv na broj 10-2492017.

V.	Ako Financijska agencija u roku od godine dana od primitka ovog rješenja ne provede ovrhu na novčanim sredstvima i oročenim novčanim sredstvima obveznika u skladu s odredbama zakona koji uređuje provedbu ovrhe na novčanim sredstvima u cjelokupnom iznosu predujma, dostavit će osnovu za plaćanje nadležnoj ispostavi Područnog ureda Porezne uprave prema prebivalištu odnosno sjedištu obveznika radi prisilne naplate predujma prema propisima o prisilnoj naplati poreza. Ako obveznik plaćanja predujma nema prebivalište, odnosno sjedište na području Republike Hrvatske, Financijska agencija će dostaviti osnovu za plaćanje ispostavi Područnog ureda Porezne uprave prema sjedištu suda koji je donio predmetnu osnovu za plaćanje. 

O b r a z l o ž e n j e

Odredbom čl. 113. Stečajnog zakona (Narodne novine 71/15, dalje: SZ) propisano je da ukoliko osobe iz čl. 110. st. 2. tog zakona, ne podnesu prijedlog za otvaranje stečajnog postupka u propisanom roku, sud će im po službenoj dužnosti u slučajevima iz čl. 114. st. 3. istog zakona naložiti plaćanje predujma za namirenje troškova stečajnog postupka u roku od 8 dana. Ako obveznik plaćanja predujma ne plati predujam u propisanom roku, na odgovarajući način primijeniti će se pravila o prisilnoj naplati novčane kazne u parničnom postupku.

	Po odredbi čl. 110. st. 2. SZ-a, prijedlog za otvaranje stečajnog postupka dužni su bez odgode, a najkasnije 21 dan od dana nastanka stečajnog razloga podnijeti: osoba ovlaštena za zastupanje dužnika po zakonu; član upravnog odbora dioničkog društva; likvidator; član nadzornog odbora dužnika, ako nema osoba ovlaštenih za zastupanje dužnika po zakonu, ako joj je moglo biti poznato postojanje stečajnog razloga i nepostojanje osoba ovlaštenih za zastupanje po zakonu; član društva s ograničenom odgovornošću ako dužnik nema nadzorni odbor, a nema osoba ovlaštenih za zastupanje dužnika po zakonu, ako joj je moglo biti poznato postojanje stečajnog razloga i nepostojanje osoba ovlaštenih za zastupanje po zakonu. 

	Odredbom čl. 114. st. 3. SZ-a propisano je da predujam iz st. 1. tog članka nisu dužni platiti radnici i prijašnji dužnikovi radnici ako su podnijeli prijedlog za otvaranje stečajnog postupka radi namirenja svoje dospjele tražbine po osnovi rada, FINA ako je podnijela prijedlog za otvaranje stečajnog postupka u skladu s čl. 444. st. 1. istog zakona, i Republika Hrvatska.

	Kako je u ovom predmetu prijedlog za otvaranje stečajnog postupka podnijela FINA po odredbi čl. 444. st. 1. SZ-a, iz kojeg proizlazi da dužnik u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 883 dana, te da na temelju čl. 112. st. 5. SZ-a nisu zaplijenjena novčana sredstva na računu dužnika za namirenje troškova stečajnog postupka, zaključuje se da osoba ovlaštena za zastupanje dužnika po zakonu nije podnijela prijedlog za otvaranje stečajnog postupka u roku iz čl. 444. st. 1. SZ-a, pa su ostvarene pretpostavke iz odredbe čl. 113. st. 1. SZ-a.


	Slijedom spomenutih odredbi SZ-a i uz adekvatnu primjenu odredbe čl. 10. Zakona o parničnom postupku donesena je odluka kao u izreci.

U Splitu, 01. kolovoza 2018. godine
                                                					  									Sudac:
							          
							Katarina Franković




UPUTA O PRAVNOM LIJEKU:
Protiv ove odluke nezadovoljna stranka može podnijeti žalbu u roku od 8 dana od dana dostave iste. Žalba se podnosi putem ovoga suda u dovoljnom broju primjerka za sud i protivnu stranu, a o žalbi odlučuje Visoki trgovački sud Republike Hrvatske.
Žalba izjavljena protiv ovog rješenja ne odgađa provedbu rješenja.

DN-a:
- obvezniku plaćanja predujma
- mrežna stranica e-oglasna ploča suda (čl. 12. Stečajnog zakona)

